《拟古诗十九首 其十三 驱车上东门》
明代·孙蕡

良辰集宾友，载酒登北邙。百草何离离，高坟被山冈。

四野生悲风，夕日寒无光。狐狸穴空圹，稚子觅亡羊。

人生寄一世，奄逝若朝霜。高堂与大宅，终作荆棘场。

蓬莱隔弱水，仙说成荒唐。及时且行乐，勿用徒悲伤。

作者简介：（1334—1389）广东顺德人，字仲衍，号西庵。博学工诗文。明兵下广东，蕡为何真作书请降。洪武中历虹县主簿、翰林典雅。预修《洪武正韵》。出为平原簿，坐事被逮，罚筑京师城垣。旋得释。十五年，起苏州经历，坐累戍辽东。又以尝为蓝玉题画，论死。有《西庵集》。